*Artikkel til menighetsblad*

**Borg bispedømme 50 år i 2019**

50 år er ingen alder. Borg er det nest yngste bispedømmet i Den norske kirke. Men selv om bispedømmet er ungt, har kirken hatt en sentral rolle i alle bygder og byer i Østfold og Akershus gjennom tusen år. Kirkebyggene, gudstjenestene og aktivitetene har gjennom historien vært livskraftige tegn på at i kirken er ingen alene. Slik er det fortsatt.

Tanken om å opprette et bispedømme i Smaalenene (senere Østfold) ble lansert allerede i 1840-årene. Det daværende Oslo bispedømme var enormt, og biskopen hadde store problemer med å ha et effektivt tilsyn med det store stiftet. Derfor ble Oslo stift oppdelt: I 1863 ble Hamar og Agder opprettet som egne bispeseter. Som følge av økt befolkningsvekst i Oslo stift ble deretter Tunsberg bispedømme opprettet i 1948. En av ideene som ble vurdert var å legge Østfold til Tunsberg, men dette ble forlatt siden det var vanskelig å holde et slikt bispedømme geografisk samlet.

I 1960-årene kom delingen av Oslo bispedømme – som nå bestod av Oslo, Akershus og Østfold - nok en gang opp. Også denne gangen var utfordringen at bispedømmet var for stort. I 1966 oppnevnte departementet et utvalg som skulle vurdere kirkens administrative grenser. Utvalget anbefalte at det ble opprettet et nytt bispedømme bestående av Østfold og Akershus, med unntak av Asker og Bærum kommuner. Dette fikk ble støttet av daværende Oslo-biskop, Johannes Smemo, og Oslo bispedømmeråd.

Kirke- og undervisningsdepartementet støttet utvalgets anbefaling og fremmet en odelstingsproposisjon som passerte statsråd 1.mars 1968. Denne ble enstemmig vedtatt i Odelstinget 5.april samme år, og 25.april sluttet Lagtinget seg også enstemmig til vedtaket. Ved lov av 10.mai 1968 og kongelig resolusjon 10.januar 1969 om ikrafttreden ble delingen fastslått og bispedømmets grenser angitt med virkning fra 1.april 1969.

Den 40 år gamle domprosten i Bergen, Per Lønning, hadde allerede 13.desember 1968 blitt utnevnt til biskop i det nye bispedømmet, og dermed var forberedelsene i full gang. Det ble en særlig høyt prioritert oppgave å legge strategier for å skape «et nytt kirkelig og administrativt» sentrum i stiftsbyen Fredrikstad. Forberedelse til justering av prostigrensene var også en sak som stod høyt på agendaen. Det skulle skapes en ny Borg-identitet.

Det nye Borg bispedømme omfattet ved sin opprettelse ca 370.000 innbyggere, 50 prestegjeld og 100 prester. Ved inngangen til jubileumsåret har Borg bispedømme 723.066 innbyggere, 494.355 medlemmer, 109 sokn og 122 presteårsverk.

50-årsjubileet gir oss en stor mulighet til å synliggjøre det fantastiske arbeidet som kirken driver i alle lokalsamfunn i bispedømmet vårt. Det vil i løpet av jubileumsåret blir markeringer både lokalt og i stiftsbyen Fredrikstad. Målet er at flere ser og opplever hvordan kirken skaper mer himmel på jord.

Se [www.kirken.no/borgjubileum](http://www.kirken.no/borgjubileum) for informasjon og ressurser til jubileet.

**Kilde:** Arne Bugge Amundsen: «Borg bispedømme 25 år – et historisk-kritisk skissebrett», i «Vår faste Borg – Borg bispedømme 25 år», 1994.

**Biskoper i Borg**

Per Lønning (1969-1976)

Andreas Aarflot (1976-1977)

Gunnar Lislerud (1977-1990)

Even Fougner (1990-1998)

Ole Christian M. Kvarme (1998-2005)

Helga Haugland Byfuglien (2005-2012)

Atle Sommerfeldt (2012 –

**Bispedømmerådsledere i Borg**

Ragnvald Stene Johansen (1969-1970)

Erland Asdahl (1970-1974)

Liv Nordhaug (1974-1978)

Finn Olav Myhre (1978-1982)

Synnøve Sjølie (1986-1990)

Nils Tore Andersen (1990-1996)

Tor Nes (1996-1997)

Magne Grønlien (1997-1998)

Edvard Grimstad (1998 og 1999-2002)

Alf Rolin (1998 og 2002-2003)

Ole-Jakob Modalsli (2004-2006)

Nina Lind (2006-2009)

Bjørn Solberg (2010-2015)

Karin-Elin Berg (2016 -